Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 190/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»ROOIBOS«/»RED BUSH«

EU-nr.: PDO-ZA-2427 — 21.8.2018

BOB (X) BGB ()

1. Betegnelse(r)

»Rooibos«/»Red Bush«

2. Medlemsstat eller tredjeland

Sydafrika

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

Betegnelsen »Rooibos«/»Red Bush« kan kun bruges om tørrede blade og kviste af 100 % ren »Rooibos«/»Red Bush« af Aspalathus linearis, som er blevet dyrket eller høstet i naturen i det geografiske område, der er beskrevet i denne ansøgning.

»Rooibos«/»Red Bush« findes i to former: a) fermenterede og b) grønne (ikkefermenterede) tørrede blade og kviste af Aspalathus linearis.

a) I formen fermenterede tørrede blade og kviste af Aspalathus linearis har »Rooibos«/»Red Bush« en klar farve, som varierer fra lys brun over gul til skinnede teglrød. Den kan også have mindre stykker (af tørrede kviste) af en lysere farve blandet med resten af produktet. Vandindholdet i »Rooibos«/»Red Bush« er mindre end 10 %.

b) Grøn (ikkefermenteret) »Rooibos«/»Red Bush« er de ikkefermenterede tørrede blade og kviste af planten Aspalathus linearis. Der findes intet tegn på brunfarvning eller fermentering af grøn (ikkefermenteret) »Rooibos«/»Red Bush«. Grønne (ikkefermenterede) blade af »Rooibos«/»Red Bush« har en dominerende lys grøn farve, og der indgår rødligt brune, tynde kviste og hvide træagtige stykker. Vandindholdet i grøn (ikkefermenteret) »Rooibos«/»Red Bush« er mindre end 5 %.

Aroma og smag af »Rooibos«/»Red Bush« bestemmes ved en sensorisk test foretaget af en uddannet smager. Aroma og smag kan variere mellem forskellige partier af »Rooibos«/»Red Bush«, men ved analyse af et stort sæt prøver har følgende aromaer kunnet fastslås at være til stede i »Rooibos«/»Red Bush« i varierende grad.

Aroma Sød Honning Karamel Frugtagtig Citrusfrugter Bær Abrikossyltetøj Træagtig Buskagtig/kvistagtig Røget/brændt Blomsteragtig Fynbos Parfume Krydret Kanel Smag og mundfornemmelse Grundsmagsnuancer Sød Bitter Syrlig Mundfornemmelse Blød og glat Astringerende

3.3. Foder (kun for produkter af animalsk oprindelse) og råvarer (kun for forarbejdede produkter)

Den eneste råvare til »Rooibos«/»Red Bush« er de friskhøstede blade og kviste af Aspalathus linearis.

Råvaren indeholder 0,02-1,16 % aspalathin og op til 0,4 % nothofagin.

3.4. Specifikke etaper af produktionen, som skal finde sted i det afgrænsede geografiske område

Under fremstillingen af »Rooibos«/»Red Bush« skal følgende etaper finde sted i det afgrænsede geografiske område:

a) Frø af planten Aspalathus linearis indsamles af lokale frøsamlere, ofte fra myretuer. Frøsamlerne leverer så frøene til landbrugerne. Dette er en ældgammel tradition, som stadig følges i dag og er en afgørende del af Rooibos-dyrkningen, som den kendes i dag.

b) Den dyrkes kommercielt eller vokser vildt i naturen.

c) Den høstes på dyrkede marker (enten mekanisk eller manuelt) eller i naturen (kun manuelt).

d) Den forarbejdes og tørres på et tørregulv. Tørregulvet kan være anlagt på eller uden for bedriften, men skal ligge inden for det afgrænsede område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

»Rooibos«/»Red Bush« må blandes med teer, infusioner og andre produkter, til konsum eller andre formål. Mærkningen af sådanne produkter skal overholde de regler, der er gældende for mærkning af produkter i det område, hvor produktet markedsføres.

Vejledende anses følgende for at være i overensstemmelse med anvendelsen af betegnelsen »Rooibos«/»Red Bush«:

— For at være mærket med betegnelsen »Rooibos«/»Red Bush« skal det færdige produkt indeholde 100 % tørrede blade og kviste af Aspalathus linearis.

— Hvis »Rooibos«/»Red Bush« blandes med et andet produkt, kan »Rooibos«/»Red Bush« angives som den primære benævnelse (»Rooibos«/»Red Bush« <<andet produkt>>), såfremt: — »Rooibos«/»Red Bush« er hovedingrediens — de nøjagtige andele fremgår af mærkningen/emballagen — det færdige produkt stadig er genkendeligt som »Rooibos«/»Red Bush« som forklaret i beskrivelsen af produktet.

— Hvis et andet produkt blandes med »Rooibos«/»Red Bush«, kan det kun benævnes »<<andet produkt>> og »Rooibos«/»Red Bush«-blanding« som beskrivelse, hvis det indeholder »Rooibos«/»Red Bush«, og såfremt: — »Rooibos«/»Red Bush« giver produktet en tydelig karakter — den nøjagtige andel af »Rooibos«/»Red Bush« fremgår af mærkningen/emballagen — det produkt, der har den største andel, nævnes først på etiketten.

— Te eller infusioner med smag af »Rooibos«/»Red Bush« ved hjælp af flydende smagsstoffer (»Rooibos«/»Red Bush«-smag) kan benævnes »Rooibos«/»Red Bush« <<flydende smagsstof>>, såfremt: — »Rooibos«/»Red Bush« er hovedingrediens (efter vand) — den nøjagtige andel af »Rooibos«/»Red Bush« fremgår af mærkningen/emballagen — det færdige produkt stadig er genkendeligt som »Rooibos«/»Red Bush« som forklaret i beskrivelsen af produktet.

— På andre produkter (f.eks. ekstrakter, sæber, creme, yoghurter, spiritus osv.) må der anføres »Rooibos«/»Red Bush« <<andet produkt>> i eller nær varemærket på det produkt, der indeholder »Rooibos«/»Red Bush«, og på mærkningen, emballagen eller reklamen for dette produkt, såfremt følgende betingelser er opfyldt: — Produktet må ikke indeholde en sammenlignelig ingrediens, dvs. en ingrediens, som helt eller delvis kan erstatte »Rooibos«/»Red Bush«. — »Rooibos«/»Red Bush« bør anvendes i tilstrækkelige mængder til at tilføre det pågældende produkt en afgørende egenskab. — »Rooibos«/»Red Bush«-indholdets andel af produktet bør ideelt set være angivet i eller nær varemærket på den pågældende fødevare eller i det mindste i ingredienslisten i direkte relation til de pågældende ingredienser. — Ord, forkortelser eller symboler, som ledsager den registrerede betegnelse i mærkningen, i eller nær varemærket eller i ingredienslisten for produktet, må ikke give det indtryk, at produktet i sig selv er registreret som BOB eller BGB.

4. Kort angivelse af det geografiske områdes afgrænsning

Det geografiske område for produktion, tørring og fermentering af »Rooibos«/»Red Bush« er følgende:

a) I Vest-Kapprovinsen kommunerne Bergrivier, Breede Valley, Cape Agulhas, Cederberg, City of Cape Town, Drakenstein, Langeberg, Matzikamma, Overstrand, Saldanha Bay, Stellenbosch, Swartland, Swellendam, Theewaterskloof og Witzenberg.

b) I Nord-Kapprovinsen kommunen Hantam.

5. Tilknytning til det geografiske område

Geografisk område

Smagen og den specifikke sammensætning af »Rooibos«/»Red Bush« hænger direkte sammen med klimaet på stedet, hvor den dyrkes: kolde, våde vintre, vækst om foråret og den tidlige sommerperiode og derefter modning og ophobning af polyfenoler, efterhånden som vejret bliver varmere og tørrere. Det følger heraf, at hvis Aspalathus linearis dyrkes i ethvert andet klima, får den ikke de samme egenskaber som »Rooibos«/»Red Bush« på grund af mindre ophobning af polyfenoler. For at forstå årsagssammenhængen er det vigtigt at forstå den måde, hvorpå Aspalathus linearis har tilpasset sig det enestående klima, jordbunden og geografien i dette område.

Det geografiske område, hvor »Rooibos«/»Red Bush« vokser naturligt, er kendt for sine varme, tørre somre og kolde våde vintre. Den 27. oktober 2015 blev der da også målt 48,3 °C i Vredendal, hvilket er den højeste temperatur i oktober måned, der nogensinde er målt på jorden. Nedbøren i dette område varierer fra 380 til 635 mm om året og falder overvejende i vintermånederne med lejlighedsvise byger tidligt på sommeren og sent om efteråret. De lange, varme sommermåneder er ekstremt tørre. Jordene i området er dannet af Taffelbjergssandstenskompleks, der har givet næringsfattige, grove, sandede jorde med en pH-værdi på 4,5-5,5. Taffelbjergssandsten består af primært kvartsholdig sandsten, der lejrede sig for 510-400 mio. år siden. Det er det hårdeste og mest erosionsbestandige lag i bjergmassivet Cape Supergroup.

»Rooibos«/»Red Bush« har udviklet en række enestående egenskaber (bl.a. bladenes form og overflade) for at tilpasse sig dette barske klima. Ud over et net af vandrette rødder lige under jordoverfladen, som kan udnytte selv sparsom nedbør, har planten en lang pælerod, som når så dybt som to meter og hjælper planten med at finde fugt og hente vand i de tørre sommermåneder. De vandrette rødder sætter planten i stand til at trække mere fosfor ud af jordbunden, som er blandt de mest fosforfattige i verden.

En af de største hemmeligheder bag »Rooibos«/»Red Bush«-plantens tilpasning til dette barske klima findes i dens symbiose med de kvælstofbindende bakterier på dens rødder. Som andre bælgplanter har Aspalathus linearis bakterier på rødderne, som konverterer kvælstofdioxid til biologisk nyttig ammoniak i en proces, der kaldes kvælstofbinding. Planten absorberer og udnytter kvælstoffet mod at give bakterierne næring. Denne proces er fælles for alle bælgplanter, men det unikke ved Aspalathus linearis er, at de hjemmehørende bakterier bradyrhizobia er naturligt syretolerante, og planten har en vis evne til at modificere sin pH-værdi i rhizosfæren for at fremme den symbiotiske etablering og næringstilførslen til planter, der vokser i denne ellers ufrugtbare, sure jord. Det fremgår af litteraturen, at meget få symbioser kan tåle så sure jorde og voldsomt næringsstress og samtidig binde store mængder kvælstof som i tilfældet med Aspalathus linearis.

Producenter af »Rooibos«/»Red Bush« har draget nytte af de varme og tørre somre til at tørre det høstede materiale naturligt. »Rooibos«/»Red Bush« høstes hvert år i de varme sommermåneder og soltørres umiddelbart efter høsten. Den skarpe sol og fraværet af regn muliggør naturlig tørring af »Rooibos«/»Red Bush« og optimal styring af fermenteringsprocessen.

Den menneskelige faktor

Selv om Cape Floral Region (med dens særlige »fynbos«-vegetation) er den mindste af de seks floraprovinser i verden, er det den mest mangfoldige, og det er et af de mest specielle steder i verden med hensyn til mangfoldighed, tæthed og antal endemiske plantearter. Aspalathus linearis er imidlertid en af et lille antal planter, som har gennemført en vellykket overgang fra vild plante til dyrket afgrøde, og er en af de forholdsvis få økonomisk vigtige fynbos-planter hidtil, takket være menneskelig indgriben.

For næsten 250 år siden berettede den svenske botaniker Carl Thunberg, at han under sine rejser i Afrika i 1772 stødte på lokale indbyggere og observerede, at de anvendte »Rooibos«/»Red Bush« som en drik. Blade og kviste af »Rooibos«/»Red Bush« blev indsamlet i bjergene og bundtet i hessianposer, som blev fragtet ned ad de stejle skrænter på æselryg. De basale metoder til forarbejdning af »Rooibos«/»Red Bush«, som stadig anvendes i dag (først skæres og kvases blade og kviste af »Rooibos«/»Red Bush«, hvorefter teen »sveder« eller fermenterer i bunker og til sidst spredes ud for at tørre i solen), blev udviklet dengang.

Omkring 1930 blev en lokal læge og naturelsker fra Clanwilliam, Le Fras Nortier, interesseret i »vild busk-te« og begyndte at eksperimentere med »Rooibos«/»Red Bush«. Det var vanskeligt at finde frø af »Rooibos«/»Red Bush« (som er ekstremt små), og Nortier bad de lokale, hvoraf nogle var hans patienter, om at lede efter frø i de sandede jorde og indsamle dem til ham. En khoikhoi-kvinde bragte ham en tændstikæske fyldt med frø, og siden blev Nortier bekendt med hendes hemmelighed. Kvinden fulgte efter myrer, som trak frø af »Rooibos«/»Red Bush« til deres tue. Dernæst rodede hun i tuen for at indsamle frøene, idet hun altid efterlod nogle, så myrerne kunne overleve. Denne indsamlingsmetode bruges stadig af nogle frøsamlere.

Nortier søgte en måde at formere frøene på og opdagede, at de kun ville spire, hvis de revnede først — ligesom ved en naturbrand. Nortier dyrkede de første planter på bedriften Klein Kliphuis nær Clanwilliam. Han fandt ud af, at frøene skulle sås i januar, og at det bedste tidspunkt at plante de bittesmå kimplanter ud er lige efter et kraftigt regnvejr, når der er mere regn på vej. Nortier inspirerede og tilskyndede også lokale landbrugere til at påbegynde dyrkning af »Rooibos«/»Red Bush«.

Disse metoder til frøindsamling og affedtning af frøene bruges stadig i dag, og Aspalathus linearis produceres ved jordbrug i tørre områder (dry farming), da planten har tilpasset sig til tørre, varme somre. Disse miljømæssige forhold påvirker den kemiske sammensætning af »Rooibos«/»Red Bush«, navnlig mængden og typen af polyfenoler i det færdige produkt. »Rooibos«/»Red Bush«-producenter har tilpasset deres arealforvaltning og dyrkningsmetoder til de barske forhold i denne region. F.eks. må der ikke bruges ild til at rydde områder til dyrkning, da det ødelægger jordbundens organiske indhold. Endvidere spiller dækafgrøder en vigtig rolle under de forskellige faser af dyrkningsprocessen, og minimal eller bevarende jordbearbejdning er almindelig praksis.

Høsten foregår i de tørre sommermåneder fra november til maj, og 20 % af plantematerialet skal blive siddende på planten. Det friskhøstede materiale skal nå frem til tørregulvet inden 72 timer efter høsten, og der anvendes en skæremaskine til at reducere kviste og blade til en længde på 1-10 mm. Til fermenteret »Rooibos«/»Red Bush« lægges det friskskårne materiale derefter ud i solen i lange kamme på tørregulvet, som er støbt i cement eller består af klippegrund. Kammene vædes, bladene kvases, og kammene vendes med regelmæssige mellemrum, indtil konsistensen er rigtig, hvorefter materialet bredes tyndt ud over hele tørregulvet for at tørre. Til ikkefermenteret (grøn) »Rooibos«/»Red Bush« bredes blade og kviste tyndt ud på tørregulvet straks efter at være skåret i længder af 1-10 mm.

Processen på tørregulvet beskrives ofte som en kunstart og er en af de mest kritiske etaper i »Rooibos«/»Red Bush«-produktionsprocessen, hvortil der kræves specifik viden og ekspertise. Teproducenten iagttager nøje teens farve, tekstur og fugtighed, indtil den ønskede sæbeagtige fornemmelse er opnået. En typisk metode er at tage en håndfuld våd, kvaset te og klemme den sammen med knyttet hånd, og hvis vandindholdet er korrekt, pibler der saft ud mellem fingrene.

Sagkyndige bedømmere vurderer kvaliteten af »Rooibos«/»Red Bush« i henhold til en række faktorer, herunder farven på de tørrede blade, der har trukket i vand, intensiteten, farven og klarheden i infusionen samt aromaen og smagen. Paneler af uddannede smagere bruges til at bedømme smag og aroma. Der er blevet udviklet et smagshjul, som er et værdifuldt værktøj til kommunikation om »Rooibos«/»Red Bush« mellem producenterne heraf, forarbejdningsvirksomhederne, de sagkyndige bedømmere, afsætningsvirksomhederne, aromaproducenterne, importørerne og forbrugerne. Til hjælp ved fortolkningen af deskriptorerne er der også udarbejdet et foreløbigt sensorisk opslagsværk over nogle af deskriptorerne.

Produktets egenart

De enestående sensoriske egenskaber (eller aroma og mundfornemmelse) af »Rooibos«/»Red Bush« har 27 beskrivende attributter. De 20 aroma- og 7 smags- og mundfornemmelsesdeskriptorer bygger på en analyse af et stort sæt prøver og indfanger det sensoriske fingeraftryk af »Rooibos«/»Red Bush«.

Disse enestående sensoriske egenskaber hos »Rooibos«/»Red Bush« kan tilskrives den komplekse fenolkemi i Aspalathus linearis. Flavonoidsammensætningen i »Rooibos«/»Red Bush« er enestående derved, at den indeholder aspalathin og aspalalinin samt de sjældne forbindelser nothofagin og enolisk glykocid af phenylpyrodruesyre. Mens de fleste flavonoider er allestedsnærværende i planteriget, er aspalathin hidtil kun fundet i Aspalathus linearis og har herved skabt denne plantes enestående sensoriske egenskaber.

Det blev anført i forrige afsnit, at anvendelsen af tørrede blade og kviste af »Rooibos«/»Red Bush« til brygning af te blev dokumenteret første gang for næsten 250 år siden. Siden da har dens frugtagtige, søde smag med et koffeinfrit lavt tanninindhold gjort den til et kulturelt symbol på Sydafrika. Undersøgelser gennemført i 2005 viste, at »Rooibos«/»Red Bush«-te var en af de ti hyppigst forbrugte fødevarer i en uformel bosættelse i Sydafrika.

(1) EUT L 343 af 14.12.2012, s. 1.